**Cântec de dor**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă culcasem lângă glasul tău.

Era tare bine acolo și sânii tăi calzi îmi păstrau

tâmplele.

Nici nu-mi mai amintesc ce cântai.

Poate ceva despre crengile și apele care ți-au cutreierat

nopțile.

Sau poate copilăria ta care a murit

undeva, sub cuvinte.

Nici nu-mi mai amintesc ce cântai.

Mă jucam cu palmile în zulufii tăi.

Erau tare îndărătnici

și tu nu mă mai băgai de seamă.

Nici nu-mi mai amintesc de ce plângeai.

Poate doar așa, de tristețea amurgurilor.

Ori poate de drag

și de blândețe.

Nu-mi mai amintesc de ce plângeai.

Mă culcasem lângă glasul tău și te iubeam.